馮震野航
作者：李石
朝代：宋

paragraphs: 蓬萊弱水三萬里，片帆風便一日耳。
世間衆水集枯溝，鼃黽自誇河伯秋。
况於平地鑿戶牖，此豈有水仍推舟。
先生彈鋏太不惡，昔人野航今改作。
明知此意不爲魚，船頭船尾千卷書。
笭箵活計大如斗，欲駕雷電凌空虛。
白波漲天須少待，小劫未遲蒼鬢改。
安排去作踏浪兒，幾度桑田變成海。